Title: ประกาศกรมโรงงานอุตสาหกรรม เรื่อง ยกเลิกการเรียกสำเนาบัตรประจำตัวประชาชนและสำเนาทะเบียนบ้าน พ.ศ. 2561

ประกาศกรมโรงงานอุตสาหกรรม
เรื่อง ยกเลิกการเรียกสำเนาบัตรประจำตัวประชาชนและสำเนาทะเบียนบ้าน
พ.ศ. ๒๕๖๑[๑]

ตามข้อ ๑๗
ของคำสั่งหัวหน้าคณะรักษาความสงบแห่งชาติ ที่ ๒๑/๒๕๖๐ เรื่อง การแก้ไขเพิ่มเติมกฎหมายเพื่ออำนวยความสะดวกในการประกอบธุรกิจ
ลงวันที่ ๔ เมษายน พ.ศ. ๒๕๖๐ กำหนดให้เป็นหน้าที่ของหน่วยงานราชการที่จะต้องดำเนินการให้ได้มาซึ่งข้อมูลของหน่วยงานราชการหรือสำเนาเอกสารที่ทางราชการออกให้แก่ประชาชน
หรือจัดทำสำเนาเอกสารดังกล่าวโดยมิให้เรียกค่าใช้จ่ายเพื่อประกอบการพิจารณาหรือดำเนินการตามกฎหมาย
ประกอบกับการประชุมคณะกรรมการขับเคลื่อนการพัฒนารัฐบาลดิจิทัล ครั้งที่ ๑/๒๕๖๑ เมื่อวันที่ ๙ มีนาคม ๒๕๖๑ ได้เห็นชอบให้ส่วนราชการเร่งรัดการยกเลิกการเรียกสำเนาเอกสารจากประชาชนให้เริ่มเห็นผลสำเร็จภายใน
๖ เดือน นั้น

เพื่อให้การปฏิบัติตามกฎหมายที่อยู่ในอำนาจหน้าที่ของกรมโรงงานอุตสาหกรรมในส่วนที่กำหนดให้ผู้ขอรับอนุมัติ
อนุญาต หรือใบอนุญาต หรือผู้ยื่นขอจดทะเบียน หรือขึ้นทะเบียนหรือจดแจ้ง หรือผู้แจ้งต้องยื่นสำเนาบัตรประจำตัวประชาชนและหรือสำเนาทะเบียนบ้าน
เป็นไปตามคำสั่งหัวหน้าคณะรักษาความสงบแห่งชาติ ที่ ๒๑/๒๕๖๐
และความเห็นที่ประชุมคณะกรรมการขับเคลื่อนการพัฒนารัฐบาลดิจิทัล ครั้งที่ ๑/๒๕๖๑ ดังกล่าวข้างต้น อธิบดีกรมโรงงานอุตสาหกรรมออกประกาศไว้ ดังต่อไปนี้
๑. ให้ยกเลิกการเรียกสำเนาบัตรประจำตัวประชาชน และหรือสำเนาทะเบียนบ้าน ในการปฏิบัติการ
ตามกฎหมายที่อยู่ในอำนาจหน้าที่ของกรมโรงงานอุตสาหกรรมดังกล่าวข้างต้น
๒. กรณีจำเป็นและต้องการสำเนาเอกสารตาม ๑ ให้เจ้าหน้าที่ของกรมโรงงานอุตสาหกรรมเป็นผู้จัดทำสำเนาเอกสารดังกล่าวขึ้นเอง
และห้ามมิให้เรียกเก็บค่าใช้จ่ายที่เกิดจากการจัดทำสำเนาเอกสารนั้น
๓. กรณีมีการมอบอำนาจให้บุคคลอื่นมาดำเนินการตาม ๑ แทน ให้ใช้สำเนาบัตรประจำตัวประชาชนของผู้มอบอำนาจพร้อมลงนามรับรองสำเนาถูกต้อง

ประกาศ ณ วันที่ ๓๐ ตุลาคม พ.ศ.
๒๕๖๑
ทองชัย  ชวลิตพิเชฐ
อธิบดีกรมโรงงานอุตสาหกรรม

ปุณิกา/ธนบดี/จัดทำ
๐๗ ธันวาคม ๒๕๖๑

[๑] ราชกิจจานุเบกษา
เล่ม ๑๓๕ ตอนพิเศษ ๒๗๔ ง/หน้า ๑๑/๑ พฤศจิกายน ๒๕๖๑